Roger Andriatsiratahina

I Roger Andriatsiratahina, izay antsoina matetika hoe Dr. Roger, dia pastora sy teôlôjiana loterana malagasy tena nahay. Mpitondra fivavahana aumônier tao amin' ny Hôpitaly Loterana Ambohibao sady Tale Mpanorina ny Sekoly Fampianarana Teolojia Loterana (Se.Fa.Te.L) izy tamin' ny fotoana nahafaty azy tamin' ny 13 Nôvambra 2020 izy, noho ny aretim-po teo amin' ny taona fisotroan-dronono"Rév Dr Andriatsiratahina Roger", www.deliremadagascar.com"Nécrologie: Une étoile s'est éteinte", www.deliremadagascar.com. I Roger Andriatsiratahina dia ihaonan' ny finoana lalina sy ny fanoloran-tena ara-tsaina ary ny fanompoana feno fanetren-tena. Olona manan-danja eo amin' ny prôtestantisma malagasy izy.

 Ny fiainany manokana 

 Ny ankohonany 
Nanambady an' i Bernadette Raharimalala tamin' ny 13 Ôktôbra 1979 izy ary niteraka efatra (telo lahy sy vavy tokana). Raim-pianakaviana be fandavan-tena izy, izay nahavita nampifandanja ny fanoloran-tena akademika sy ara-pivavahana ary ara-pianakaviana.

 Ny zavatra tiany 
Ankoatra ny teôlôjia dia ny haiady (indrindra ny judo) sy ny yoga no zavatra tiany tamin' ny fahatanorany. Fa nialany ny yoga rehefa niova fo ho kristiana izy. Natao kônfirmasiôna tamin' ny fahafolo taonany sy tapany izy, ary izany dia niafara tamin' ny asa voamariky ny fahitsiana sy ny fahamalinana ary ny finoana lalina.

 Niova ho Loterana 
Anglikana izy tamin' ny voalohany nefa nisy fiantraikany mafy tamin' ny fizotran' ny fiainam-panahiny ny Fifohazana sy ny asan' i Volahavana Germaine (na Nenilava). Nanamarika ny fiandohan' ny fanompoany ny fiovam-pinoany ho Loterana taorian' ny fanasitranana amin' ny alalan' ny vavaka.

 Ny fianarana sy ny fahaizany 
Anisan' ny kalazalahy telo nanana mari-pahaizana dôktôrà momba ny teôlôjia i Roger Andriatsiratahina, niaraka amin' ny pastora Péri Rasolondraibe sy ny pastora Joseph Randrianasolo (zaodahiny), izay samy pastora loterana taranaka voalohany nahazo ny Ph.D. avy amin' ny sekoly anglô-saksôna.

Nahazo mari-pahaizana momba ny sôsiôlôjia tao amin' ny Oniversiten' i Madagasikara (ao amin' ny EESDEGS), avy eo dia nahazo vatsim-pianarana avy amin' ny Fiangonana Loterana Eran-Tany (frantsay: Fédération luthérienne mondiale; anglisy: Lutheran World Federation) hahazoana ny mari-pahaizana Master in Theology tao amin' ny Luther Seminary, Saint Paul (any Minnesota, Etazonia) tamin' ny taona 1990, avy eo nahazo diplôma PhD in Theological Studies tao amin' ny Trinity Evangelical Divinity School, Trinity International University (en) (any Illinois, Etazonia)"Some members of the Royal Acadmly of Sciences of Madagascar", Royal Academy of Sciences of Madagascar (2017). Manam-pahaizana momba ny teôlôjia sistematika izy ary ny lohateny ny Doktora amin' ny Theological Studies nataony dia hoe "Towards a new understanding of man based on the Biblical concept of the heart" ("Mankany amin' ny fahatakarana vaovao momba ny olombelona mifototra amin' ny atao hoe fo araka ny Baiboly").

 Ny asa ataony 

 Mpampianatra 
Nampianatra amin' ny maha mpampianatra mpitsidika azy (professeur invité) tao amin’ ny Oniversity FJKM Ravelojaona (OnFRA) sy tao amin' ny Institut Catholique de Madagascar (ICM) izy.

 Mpitandrina 
Nandritra ny fotoana ela izy no aumônier principal tao amin' ny hopitaly loteranan' Ambohibao sady talen' ny Se.Fa.Te.L. Izy koa dia sekretera jeneralin' ny Fiombonan' ny Fangonana Protestanta eto Madagasikara (FFPM), izay nitanany andraikitra lehibe teo amin' ny serasera, ny fanohanana toekarena ary ny fitantanana fananana.

 Ny toetrany 
Ahafantarana azy ny fahenterany amin' ny fampiharana ny foto-pampianarana sy ny hatsikana ataony ao amin' ny toriteniny (toy ny hoe "Perato ny tanany ary kapao ny tongony"), nankasitraka ny ekiomenisma izy. Nahazo ny anaram-bositra hoe "Ingahy Lalàna"' izy, izany dia manambara ny fananjany hentitra ny lalàmpanorenana sy ny katekisma. Na dia izany aza dia nanetry tena sy nandala ny maha olona izy.

 Jereo koa 

 Péri Rasolondraibe

 Joseph Randrianasolo

 Loharano sy fanamarihana